<classify> Na MWANDISHI WETUDAR ES SALAAM JESHI la Polisi, Kanda Maalum ya Dar es Salaam, limeagiza wajumbe wa Kamati Kuu ya Chama cha ACT Wazalendo waripoti katika Kituo cha Polisi cha Kamata Kariakoo, kitengo cha uhalifu wa masuala ya fedha kwa ajili ya mahojiano. Wajumbe hao wameitwa kuhojiwa katika kitengo hicho zikiwa ni siku chache tangu jeshi hilo lilipomkamata na kumhoji, Kiongozi wa Chama hicho, Zitto Kabwe ambaye pia ni Mbunge wa Kigoma Mjini kupitia chama hicho. Akizungumza na waandishi wa habari Dar es Salaam jana, Kaimu Mwenyekiti wa ACT-Wazalendo, Yeremia Maganja, alisema uamuzi wa jeshi hilo umewashangaza kwa vile halina madaraka ya kushughulikia wala kuingilia uamuzi halali wa vyama vya siasa. Novemba 2, mwaka huu, chama kilipokea wito huo kutoka kwa Mkurugenzi wa Upelelezi wa Makosa ya Jinai DCI unaotaka wajumbe wote wa Kamati Kuu wafike kituo hicho kilichopo maeneo ya Kamata, Kariakoo, kwa mahojiano ya siku tatu kuanzia kesho leo. Ikumbukwe, wito huu unakuja baada ya Kiongozi wa Chama, Zitto Kabwe, kuhojiwa katika kituo hicho kwa takriban saa tatu Oktoba 31, mwaka huu, kutokana na taarifa ya chama kuhusu kusinyaa kwa uchumi. Uamuzi huu wa kuihoji Kamati Kuu nzima unashangaza kwa sababu mbili, kwa kuwa hiki ni chombo cha taifa chenye mamlaka ya kufanya uamuzi kwa mujibu wa Katiba ya ACT Wazalendo kama chombo. Pia, Jeshi la polisi halina madaraka ya kushughulikia wala kuingilia uamuzi halali wa vyama vya siasa. Tangu tuzindue kampeni zetu katika Kata ya Kijichi, Jeshi la Polisi, limekuwa likifanya uamuzi wa kushikilia au kuhitaji kuwahoji viongozi wa chama chetu. Hali hiyo kwa namna moja au nyingine, inaathiri kampeni zetu kwa sababu ni wiki sasa inakatika viongozi wetu wakilazimika kuwa Dar es Salaam kusubiri kuhojiwa na polisi, alisema Maganja. Hata hivyo, alisema chama hicho kitaendelea na kampeni zake kama kawaida ili polisi nao watafute namna na wakati sahihi wa kufanya mahojiano na viongozi wao. Kwa hiyo, tunawaomba viongozi, wanachama wa ACT- Wazalendo na wananchi kwa ujumla, waendelee na kampeni za udiwani wakisisitiza ujumbe wetu wa UCHUMI na HAKI, alisisitiza.  <topic>: KITAIFA 